정조 24년
庚申五月初十日辰時上御暎花堂大臣備局堂上引見入侍時行左承旨林蓍喆右承旨徐有聞假注書尹鼎烈事變假注書申在明記事官李存秀洪奭周左議政沈煥之右議政李時秀行兵曹判書金載瓚知敦寧趙尙鎭刑曹判書李得臣知訓鍊徐有大禮曹判書李晩秀行護軍申大顯李得濟漢城左尹申大謙刑曹參判李漢豐禮曹參判李書九兵曹參判李益運司諫沈奎魯掌令康聖翊校理金熙采修撰閔耆顯以次進伏訖上曰京兆郞廳率望拜禮參班儒武分東西入就階下事分付煥之等曰王大妃殿氣候若何上曰一樣矣煥之等曰惠慶宮氣候若何上曰一樣矣時秀曰藥房問安啓辭未承批旨矣上曰批旨以知道書出也時秀曰醫官未及入侍何以爲之乎上曰置之上曰日前雖得寸餘之雨而伊後又爲稍悶漢南之雨則又不如漢北漢西矣煥之曰西路則已爲洽足漢南則果甚慳閟而昨日日氣必有得雨之處矣上曰漢南各邑或有祈雨之處乎時秀曰昨聞楊根郡守言則該邑及隣邑方爲祈雨云矣時秀曰臣以海營待罪時犯科事待罪累日畢竟倖逭飭敎之下不敢更事瀆擾冒沒登筵而顧臣所犯實與被罪諸臣少無異同雖以廟堂之强爲區別得免論勘而自顧慙恧無面可顯唯願速被同罪之律然後在臣私義庶可少伸而朝廷刑政亦可以無不均之歎矣上曰卿言過矣此非但謬例也該道事勢亦似有不得不然者曾經道臣者無人不在現告中今番處分則只就累年引等者勘罪而已至於前伯之旣遞而散債則果不善爲之矣時秀曰雖曰不引等而犯用之罪則臣亦無異矣上曰此則數有年流來之例也何可以此爲嫌乎且海西勅錢比之關西則容有區別所以自前皆有此例而事關公用亦與入己有異矣此後定式以單等預下爲之而已爲行會於該道乎書九曰然矣上曰或値物價騰踊本錢欠縮之時則單等亦似難矣作法之初不可不詳細商量俾無更犯之弊更爲往復於時道臣以爲單等兩等從好決定之地也煥之曰右相雖以此爲難安之端而此則旣有區別不必然矣上曰大臣以按道時事旣入於現告中則一番引義容或無怪而大抵大臣體重初非可疑到於入己與否則豈可以此每每引嫌乎不但大臣也滿朝卿宰數十人皆入於其中有進退維谷之歎寧有如許事體乎典守至嚴旣發之後雖不得不一番釐正決不可以此更爲撕捱矣上敎煥之曰見任長源判付乎煥之曰未見矣上曰衙客本無一人傔從亦卽還送之則臺啓云云無異責僧啖肉矣上曰儒武中未經入侍人分東西各一人先爲進前奏姓名已經入侍人則諸家子孫各以其同派爲一行次次進前而只奏其爲某家子孫也儒生皇朝人池河守備黃功子孫幼學聖才等二人忠良子孫忠貞公尹集子孫幼學承鉉等二人忠正公金益兼子孫幼學箕景等四人貞孝公綾原大君俌子孫幼學厚德等五人忠烈公洪命耇子孫幼學履燮等六人贈判書李命雄子孫幼學廷年等四人文忠公金尙容子孫幼學翼行等十人文正公金尙憲子孫進士履祜等八人忠貞公金德諴子孫幼學光素等四人文正公尹煌子孫幼學性鎭等十人忠憲公尹烇子孫幼學彦鎭文忠公曺漢英子孫幼學始振等六人貞僖公任有後子孫進士尙泰等二人義烈公洪命亨子孫幼學日泳等六人忠顯公宋時榮子孫幼學徹圭忠穆公李時稷子孫生員道明忠莊公南以興子孫幼學正容等四人忠正公李楘子孫幼學得亨等十人忠愍公閔垶子孫幼學光說等五人贈參判李惇敍子孫進士鍾夏等三人忠簡公兪榥子孫幼學昌柱等十三人贈判尹申誠立子孫幼學匡烈忠烈公吳達濟子孫幼學慶曾等四人忠莊公許完子孫幼學璋等十一人忠愍公宋圖南子孫幼學晆等二人贈參議具元一子孫幼學錫亨贈副提學蔡聖龜子孫幼學光顔等三人忠顯公李惇五子孫幼學重默等二人贈判書申曼子孫幼學相穆忠烈公黃一皓子孫幼學載謙等四人忠毅公崔夢亮子孫幼學翼鎭等二人忠肅公李尙吉子孫幼學克相等六人愍肅公金琂子孫幼學泰重等二人忠章公李忔子孫幼學鍈等三人忠烈公權順長子孫幼學曄等三人忠武公金應河子孫幼學學基忠莊公李義培子孫幼學海永等八人忠武公李舜臣子孫幼學意秀等七人壯烈公李希建子孫幼學濟晩忠景公金壽翼子孫幼學民淳武士皇朝人摠兵李如梅子孫閑良宗淵池河守備黃功子孫漢旅世周等七人庠生王文祥子孫別武士願忠按察使王楫子孫漢旅道成等十八人庠生馮三仕子孫漢旅道亨侍郞鄭文謙子孫漢旅有哲等六人尙書田應揚子孫守直官晉龍等二人庠生楊福吉子孫漢旅天柱等二人贈參議康世爵子孫閑良漢邦宗人府儀賓陳鳳儀子孫閑良再昌忠良子孫忠武公李舜臣子孫閑良馥秀三人忠莊公南以興子孫閑良正華等七人贈星州牧使李士龍子孫內禁衛慶德贈副提學蔡聖龜子孫出身翼永三人忠武公金應河子孫額外壯勇衛文基原從功臣劉自成子孫旗牌官繼潤壯烈公李義培子孫閑良海瓚等四人襄武公鄭鳳壽子孫別武士繼成贈參議張後健子孫出身商說貞孝公綾原大君俌子孫閑良郁鉉等二人忠愍公宋圖南子孫閑良明煥忠莊公閔栐子孫親軍衛致昇忠肅公趙廷翼子孫閑良斗錫等二人進前上敎載謙曰爾年幾何載謙曰六十三歲矣上曰誰之近族載謙曰參奉黃載鼎爲臣六寸矣敎李升權曰爾面似熟是誰之子升權曰故承旨李晉秀之子也上曰然乎仍敎漢豐曰卿孫顔貌甚好矣業文乎治武乎漢豐曰以渠之年幼未有成業矣敎李達欽曰爾誰之子達欽曰正言李重蓮之子也上曰爲人甚了了矣爾兄弟幾人達欽曰四兄弟矣上曰李重蓮可謂有福矣上曰今日禮曹儀注不善磨鍊矣皇朝人子孫忠良子孫例皆成班于九卿之前而北苑望拜禮時則地甚窄狹故昨年行禮時命朝官外儒武立於外位處所矣此後則一依此例爲之也上曰忠憲公尹烇子孫入來者只一人文正公金尙憲子孫入來者只八人此豈成說乎科場爭赴此等處則占便不入者萬萬駭然此後則毋敢如是之意嚴飭於各其門長而元成冊中抄出在京無故而不入者今年七月前雖或被抄於陞學一竝拔去之意禮判方帶泮堂亦爲知悉分付也上敎金翼行曰文忠公子孫則幾人入來乎翼行曰十人矣上曰能滿十人之數故雖置之而文忠家子孫多於文正家此後則須令多數參班也上曰今日亦有東風庶有得雨之望矣仍敎曰次對爲之煥之曰卽見全羅前監司趙宗鉉擧條則以爲金堤甲寅以後連値歉荒還穀準捧極難而其中三四面則昔之百餘戶大村今爲數十戶所受之還限以數三年流伊收捧則民可以還集糴可以準充爲辭而批旨內限年事令廟堂稟處事命下矣湖南右沿諸邑連値歉荒戶摠漸縮邑弊層生而金堤又爲諸邑之最雖以前道臣所奏觀之民生之凋瘵誠爲切矜諸邑蘇弊之方纔伏奉論理陳聞之命今方嚴飭道臣而至於還穀之限年收捧本非經法易滋奸弊雖是三四面所受有難輕許且前道臣旣以此仰請則昨年穀簿之不能準勘槪可知也關問該道的知其未捧實數虛欠委折然後許施與否方可議到爲先分付道臣使之各別詳査竝與民不受困穀能準充之策論理狀聞後稟處何如上曰依爲之出擧條煥之曰卽見全羅前監司趙宗鉉擧條則以爲各邑鎭應分之穀多寡不一每戶所受多爲十石小則不滿一包多處每患難捧而徵及鄰族小處無所聊賴而終乏種糧無論夏秋穀接壤處則從便移轉隔遠處則量宜移貿俾無偏多偏少之患而每於道臣遞歸後各邑穀摠使新道臣修成冊上送備局憑考察飭庶有實效令廟堂稟處爲辭而批旨內時措之宜莫先於平均糴政此乃每筵語到者廟堂亦當留意於對揚之方而卿言又如此依爲之事命下矣均糶之政最爲目下要務山沿互換朝飭截嚴營閫之臣似不敢容易毁劃而穀摠之不一猶復如此必由於間値賙賑屢經停減以致偏多偏少之患如欲矯救不過曰移轉也移貿也分留之互換也而分留互換只是一時牽補元摠則自如移轉移貿則俱非常年之所可强行而輸運之艱辛價錢之增減民或受弊吏又滋奸俱非恰好底道理然捨此則亦無別般良策相年穀之豐儉察民情之願否擇於斯三者而隨宜措處一年二年漸就平均惟在於道臣邑宰之各殫誠力嚴飭該道以某邑某鎭之如何爲弊如何矯弊先爲論報本司仍令視其緩急次第釐正而第近來外邑分糶之法漫無條理富戶納賂而圖免貧民借名而抑配稍豐則無一願受小歉則人皆付還吏胥之操縱隣族之侵困弊實由此若不能痛革此習只以見在之穀簿較看一邑之籍摠裒多益寡則外面雖似平均裏面之大不均者依舊自在亦令道臣知悉此意必思所以眞箇均糶之道至於穀摠憑考不必別修成冊徒煩文簿今姑置之何如上曰依爲之先從湖南裒多益寡之政各別留意待稍熟於該道事務逐一釐正排比後使之報來草記使前伯筵奏俾有實效可也出擧條煥之曰頃因刑曹判書李得臣所啓昨年驛弊釐正時定配罪人使曹隷押付雇馬廳驛子雇立永爲革罷而曹隷比驛子尤無根着出給重囚恐涉疎虞更依舊例使各驛驛子輪回擧行事批旨內有廟堂取見節目可以釐正付標啓下之命矣刑曹待令首徒驛子雇立實爲殘驛貽弊之端昨年果已革罷今若使實驛子輪回來待則其弊必當倍前而雇立之復設亦是次第事而到今有難銷刻曹隷雖曰無賴自本曹嚴加操束則比之雇立驛子反復勝焉且雇馬廳旣是部字內則曹隷之直爲押付少無損於京外定制之意一依昨日節目施行之意分付何如上曰依爲之出擧條煥之曰刑漢兩衙門所以掌邦禁而兼主詞訟詰姦戢暴平物齊民以左右王政者也若有干紀敗憲罪當杖流而情或可原則贖以罰鍰是亦司寇之古法也旣有罰鍰則用亦有制是以法府所謂贖錢皆屬之該府公用以補經費之不贍而自先朝有飭敎備局間嘗句檢矣近聞爲該堂者或昧法例帖下甚繁而經用日蹙諸般員役之每朔仰以霑潤者閱歲或無一點波所及云錄事輩之稱冤亦及聞於臣等矣事體之駭然莫此爲甚自今申明舊制刑漢兩衙門無得以贖錢帖用如有犯者則捧現告堂上施以譴罷之典郞官拿問勘律何如上曰依爲之出擧條上曰先朝甲申節目至嚴而頃因該郞南寅老所懷另令釐正則伊後犯科是豈成說該堂郞不可不査實另勘矣上曰日前海閫事廟堂草記果善爲之矣左相頃以體統事至出擧條予之意見亦無異於左相而今番該閫事有不可以體統之故有所闊狹矣向日批旨亦以張湯事引喩而體統雖重典憲尤何等至嚴乎京外雖曰不同而置法則一也假令在京將臣不待習陣而輕施回示之律於在家之時則其罪合被何辟雖管下守令亦是命吏則何敢發遣虞候圍逼官府招來吏鄕百般恐脅有若假都事之發捕乎虞候雖曰聞將軍令而一聽其所使乎虞候初欲重勘而以其張大故姑且置之矣閫以外將軍制之乃是推轂以後事初不可議到於平時而擅調官丁之罪亦有大明律所載況擅遣虞候乎刑推之用於捧糴云者已屬非法守令用棍亦關紀綱則兵使豈可用刑乎向來曺允精駭擧時當勘不勘故今番李性默事又有甚焉此不嚴勘則安知不又有何等駭擧乎用刑之不足至於回示回示之不足至於擬刃幾何而不至於眞箇斬人乎且回示何等重律也雖朝廷不聚軍兵則不可行此律蓋回示云者環示以警衆之謂也齊會三軍排成方陣以貫耳面灰之人回示三帀而以大司馬之重行中軍之事則手自執旗親環三軍而令箭旗鼓以次隨後大司馬有故則訓將代行其律之重有如此矣以一閫帥而乃擅行回示於聽事堂前者寧有如許駭然之擧乎況以此事無難登聞於狀啓者尤豈非不知嚴畏之甚者乎體統自體統國綱自國綱此眞所謂義理隨處各適其宜者也故大將金聖應在海閫時以長淵府使之不從其令狀請罷黜而故相兪拓基以其時道伯以爲軍務事外罷黜守令有違格例仍又狀罷故將臣矣此猶如此況今番事乎見今凡百有位唯事姑息振刷之效卒未易期而此等處無或放過然後法綱可以少立矣向來韓興裕事則其所勘律亦可謂輕歇而今番該牧事亦不善而顧今外邑體統殆無餘地守令於營閫殆至拳踢之相加獨不見張詠之治蜀乎以今時措之宜不但當用治蜀之政豈非刑亂國用重典之時乎至若此事則亦不可但責守令之體統該兵使方固欲施以反坐之律令兵曹回示姑且待之觀其供辭若不善爲則回示之律斷不可已須令善爲納供也守令之待上官旣如是營閫之干法綱又如許甚至李性默輩亦敢如是乎以其異於他家之故雖加拂拭而該牧使又何家人也該牧之與彼相較已是該牧之罪矣鄕所亦無異於下官而座首卽守令之亞也刑之棍之雖曰已例而擅用軍律於不當用之地者果何擧措且其捉來之際多遣校卒至有登屋墮瓦之擧者又何模樣渠本無聞見沒知覺素喜飮酒有不足可故雖不責備而若他人則勘罪豈止於此乎在前爲帥臣爲守令者其氣魄亦豈無勝於李性默趙榮慶者而前所未聞之事今始聞之莫非朝廷之責也煥之曰聖敎誠至當矣守令干體統則罪守令閫帥干法紀則罪閫帥自是刑政之當然今番則閫帥之罪甚於守令而乃敢肆然登啓有若善爲之事然者尤可見其無嚴矣上曰此後則無論文蔭倅爲守令者更有如韓興裕爲閫帥者更有如李性默則畢竟重勘斷不容貸然後可爲一分懲戢之道矣兵判在關西時欲拿入三和府使而故相尙以此爲道伯之罪則況此事乎仍敎曰今番海西勅錢事守令之入於現告中者亦多有之而此是自監營出給者則似非守令之罪矣書九曰守令亦必多請得者而如金川移邑時亦多數劃給矣上曰此則便是公用也大典中勅錢犯用有關西律無海西律今旣定海西則禁府亦當知委自政院分付禁府俾載之受敎也命大臣就座諸宰奏事晩秀曰深河之役與遼東伯金應河同日殉節人故縣令李有吉贈職兵曹參判敎旨中誤書年號其子孫來呈臣曹願得釐正向來金之白之官敎李熙章之紅牌亦因特敎改頒則似此卓節之人尤爲自別令該曹依其願許施實合表章之義適値今日敢此仰達矣上曰依爲之此後似此之家贈諡之類敎旨勿書年號事分付吏兵曹亦令該房載之故事可也出擧條命臺諫進前昨日任長源供辭判付以左訪昌言右勘此囚無異却步而求前爲辭矣顧予遇旱求言靡不用極之意此亦可見況今登筵臺臣豈可無一語而退出乎須各知悉敷陳前啓値齋日以所懷陳之只擧末端也奎魯等曰臣等謂亟寢罪人鄭致達妻出置罪名命釋之音依前還發配所仍令王府夬正典刑宜矣上曰不允出擧條有聞曰司諫沈奎魯所懷措語之際以臣以謂爲達者大是不審推考何如上曰依爲之出擧條奎魯曰臣言議風采本不合於淸朝耳目之任次對有命張皇登筵而若適値齋日則所啓例以所懷替陳而傳啓之際矇昧格例做錯非細至被承宣之請推臣以此情踪何敢晏然於臺次乎請命遞斥臣職上曰勿辭亦勿退待出擧條二行刀削有聞曰司諫沈奎魯所懷中旣擧謂字忽於中間又擧請字事甚未安推考何如上曰依爲之出擧條奎魯曰臣於專啓之際全昧格例連爲失措至被承宣之請推何敢晏然於臺次乎請命遞斥臣職上曰勿辭亦勿退待出擧條奎魯等曰臣等謂遲晩後物故罪人啓能亟施孥籍趾賊等凶種快施邦刑獻遂設鞫得情宜矣上曰不允出擧條有聞曰司諫沈奎魯奏對時連有做錯推考何如上曰依爲之出擧條奎魯曰臣不顧生疎敢傳合啓隨處生疣逐啓被推無匪臣不稱之實何敢仍冒乎請命遞斥臣職上曰勿辭亦勿退待出擧條奎魯等曰臣等謂夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑宜矣上曰不允出擧條聖翊曰憲府則無傳啓矣奎魯曰院啓則以齋日不得爲之矣上曰雖齋日亦豈可不以所懷爲之乎奎魯曰臣謂金甲島爲奴罪人克觀更令王府嚴鞫得情快正王法宜矣上曰不允出擧條有聞曰如値齋日則臺啓例以所懷陳達而司諫沈奎魯登筵之前不能留意以致做錯之許多事體極爲未安從重推考何如上曰依爲之出擧條奎魯曰臣儱侗憒劣不合見職而猥登筵席冒傳合啓格例多昧瘡疣百出纔一傳啓輒一被推俄頃之間荐被四度請推臣以何顔面冒居臺次乎請命遞斥臣職上曰勿辭亦勿退待出擧條奎魯曰臣謂逆賊尙魯亟施孥戮之典宜矣上曰不允出擧條奎魯曰臣謂濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌宜矣上曰不允出擧條奎魯曰臣謂亟下四啓傳旨令攸司卽速擧行宜矣上曰不允出擧條奎魯曰臣於日前以溫陵端午典祀官瞻仰象設始知本陵尙無建碑之事而竊有區區所懷敢此仰達矣夫陵寢建碑匪直爲儀文觀美也乃所以揄揚聖德撰述事實昭示永世以圖不朽者也列聖諸陵罔有不建而獨於本陵尙闕顯刻揆以情禮豈不缺然此雖由於復陵未久因循未遑之致而以各陵未建碑處建碣事曾有先朝受敎伏況我殿下以繼志述事之孝凡係陵寢事靡不用極肆於戊申以此事命戶禮判與道伯地方官有所經始而時値冬節難於事役擬待開春擇吉擧行有司之臣不能及期提稟又復因循尙未擧行事之稽忽莫此爲甚距先朝復陵之時今爲六十餘年矣自殿下戊申下敎亦已十餘年而若是遷延終未修建臣恐年代寢遠之後本陵聖德徽音前後事蹟有永閟無傳之歎而先大王追先復陵之大德洪業亦無以表揚而傳後矣臣謂亟命有司依戊申下敎溫陵建碑從速擧行宜矣上曰依爲之出擧條上曰此外未建處亦多問奏而建碑時勿設都監戶禮工三曹擔當擧行已有先朝定式而物力區劃亦有定數禮判知悉善爲擧行也敎奎魯曰更無可陳之事乎奎魯曰初欲有所陳者而今已訛矣上曰何言也奎魯曰黃海前兵使李性默罪狀初欲論列俄伏聞聖敎之至嚴且方在未勘之中不敢瀆陳矣上曰其言好矣此臺諫予亦以此等處取之矣熙采曰向者韓興裕事節節可駭竄配之律固所難逭而以其供辭觀之則該帥臣亦不爲無罪屯田之是非曲直臣固未能詳知而殺獄出場之前有所干預者旣關後弊縣令雖曰管下卽是命吏則統帥之裨將焉敢捉去命吏之下隷數其官員之罪任自加棍乎此而仍置則年少武官一番制閫之任肆氣獨斷必無所不至矣上曰韓興裕報辭中一句語萬萬駭然此外諸事皆屬緦功之察矣俄者下敎雖以義理之隨處各適其宜爲言而其間毫忽之異在所當辨統帥事豈可與海閫事同日而論乎統帥便是已遞之官其在廉防亦必難仍冒而至於因此事則雖推考亦不可爲之矣玉堂之言未知爲可而俄者下敎之後亦不無如何之嫌爾須退而更思也煥之曰統帥辭狀前已來到而領相以調理行公題送矣上曰統帥事似難處矣仍命次對先退有聞曰敬奉閣奉安事大吏文及槐院文蹟舊藏件謄出畢役今日當自承文院還爲奉安於敬奉閣云故敢此仰達矣上曰今日欲爲行禮矣聞有奉安之擧當詣奉室奉審行禮後仍審敬奉閣以此分付奉安節次則該院該曹堂上陪進事分付行禮時大臣以下參班勿爲磨鍊侍衛只入直爲之雲寶劍置之可也出擧條仍命書榻敎曰挾輦軍以金虎門入直軍三十名爲之仍敎曰承旨及侍衛斯速待令於集成門外事分付仍命退諸臣以次退出